李流谦
清明日同宋才夫王子友游秦氏园分韵得一字
谁浇无边春，酿成此天色。
文章只引睡，茗碗不着力。
虽无田父邀，欲到野人宅。
日萼斗深妍，风条舞柔碧。
数峰极蕴藉，未到辄目逆。
人心有同然，一样寄岑寂。
茅茨契不补，吾意嘿有适。
置樽小轩户，云气手阖辟。
苍苍万檀栾，晚吹自萧瑟。
穿荒取微迳，便旷从短策。
忽与幽兴会，照我两尺璧。
白虹润山木，取友固多益。
谈深近迂怪，理奥烦探索。
鲸杯不足吞，马肝无用食。
玉虬蟠蜿蜒，万鳞寒缩涩。
饯春春未阑，尚及三之一。